钦定古今图书集成/明伦汇编/官常典/第674卷 > 陈耽
## 钦定古今图书集成/明伦汇编/官常典/第674卷 > 陈耽

按《后汉书刘陶传》，司徒东海陈耽亦以非罪与陶俱
死。耽以忠正称，历位三司。光和五年，诏公卿以谣言
举刺史、二千石为民蠹害者。时太尉许戫、司空张济
承望内官，受取货赂。其宦者子弟宾客，虽贪污秽浊，
皆不敢问，而虚纠边远小郡清修有惠化者二十六
人。吏人诣阙陈诉，耽与议郎曹操上言：“公卿所举，率”
党其私，所谓“放鸱枭而囚鸾凤”，其言忠切。帝以让戫、
济。由是诸坐谣言征者，悉拜议郎，宦官怨之，遂诬陷
耽死狱中。